Месяцовыя сузіральныя вобразы можна бачыць у скульптурных творах Сяргея Сотнікава “Анёл і горад” і “Прагулка”. Па ўсёй відавочнасці, гаворка пра анёла Віцебска і месяцовыя прагулкі Зорнай Багіні па начным горадзе ў вобразе басаногай рамантычнай дзяўчыны. Сам жа Сотнікаў стаў знакавым скульптарам для Віцебска, калі ўзгадаць, што з адкрыцця мемарыяльнай шыльды яго аўтарства, прысвечанай Марку Шагалу, пачалося летась святкаванне ў гонар перайменавання часткі вуліцы Праўды ў вуліцу знакамітага мастака. Віцебская мастачка Алёна Гурына прадставіла незвычайны погляд на свет апісання скрозь вытанчаныя алегорыі, раскрыўшы рэальнасць трансцэндэнталій, што стаяць за межамі, здавалася б, такой звычайнай рэчаіснасці. А графічныя работы Усевалада Швайбы, Рамана Сустава, графіка і скульптура Аляксандра Шапо, увасобілі глабальныя філасофскія праекты, якія выказваюць канцэптуальны змест усёй іх творчасці. З творамі Аляксандра Шапо мясцовы глядач найбольш знаёмы. У пэўным сэнсе правакацыйная выстава “Пачатак”, што прайшла ў 2015 годзе ў Віцебскім мастацкім музеі і перадала магічнае вымярэнне сакральнага эратызму, абвяргала маралістычныя крытэрыі, што вызначаюцца светапогляднай коснасцю, рыгіднасцю, абмежаванасцю.